壓沙觀梨
作者：晁補之
朝代：宋

paragraphs: 鄴城旁缺通清溝，城南之水城中流。
白沙漲陸最宜果，萬梨壓樹當高秋。
去年花開往獨晚，不見瓊苞腸欲斷。
隆冬騎馬傍高原，却恨枯枝寒日短。
忽然變化何處來，一夜東風吹雪滿。
晴川極望百畮開，三山銀闕正崔嵬。
雜花不容一朵間，照眼冷艷雲爲堆。
堂中置酒對己好，千葩萬蕊誰能繞。
暖景氤氳一片忙，蝴蝶飛來落青草。
人間浩蕩看春光，豈徒田獵心發狂。
向人慘澹迫歸興，落日峴山催羽觴。
故園桃李春蹊沒，惜哉拔去無奇術。
明日重尋儻可期，暴雨流階不能出。